ไฟแนนซ์ทูเดย์
เรื่องการบริหารจัดการรวมถึงทิศทางการทำงานของธนาคารออมสิน ดูจะมีความชัดเจนและสดใสมากขึ้น
2 พ.ย. 2555

โดย...ภูคา
เรื่องการบริหารจัดการรวมถึงทิศทางการทำงานของธนาคารออมสิน ดูจะมีความชัดเจนและสดใสมากขึ้น เมื่อ “บิ๊กโต้ง” กิตติรัตน์ ณ ระนอง รองนายกรัฐมนตรีและ รมว.คลัง จะโดดเข้ามากำกับดูแลเอง แทน วิรุฬ เตชะไพบูลย์ อดีต รมช.คลัง ที่ชื่อหลุดโผ ครม. ใหม่ ...คราวนี้เชื่อว่าธนาคารออมสินน่าจะกลับมาคึกคักและเข้มแข็งอีกครั้ง เพราะนอกจากจะมี “บิ๊กโต้ง” แล้ว ยังคาดว่าจะมีการเปลี่ยนตัวประธานธนาคารคน




ใหม่เป็น “บิ๊กตุ้ม” อารีพงศ์ ภู่ชอุ่ม ปลัดกระทรวงการคลัง เสริมทัพด้วยเอ็มดีหนุ่มไฟแรง ที่กำลังอยู่ระหว่างการแสดงวิสัยทัศน์ต่อคณะกรรมการสรรหาซึ่งคาดว่าในการสรรหาผู้อำนวยการธนาคารออมสินคนใหม่นั้นไม่น่าจะรอดฝีมือของ " วรวิทย์ ชัยลิมปมนตรี " กรรมการผู้จัดการธนาคารอาคารสงเคราะห์ ( ธอส.) ซึ่งเป็นลูกหม้อเก่าของออมสินไปได้ 
...ที่สำคัญ “บิ๊กโต้ง” น่าจะยังคงให้ “เลอศักดิ์ จุลเทศ” อดีตผู้อำนวยการธนาคารออมสิน คนก่อน ซึ่งเป็นที่ปรึกษาได้เข้ามาช่วยดูงานเรื่องธนาคารเฉพาะกิจอีกแรงหนึ่ง เรียกว่ามากันแบบเต็มทีม เมื่อเห็นอย่างนี้แล้วต้องตีตั๋วรอชมกันต่อว่า ธนาคารออมสินยุคใหม่จะไฉไลกว่าเดิมแค่ไหนหรือไม่อย่างไร ส่วนใครจะมาวินเชื่อว่าใกล้สะเด็ดน้ำเต็มที 
...ส่วนกระแสข่าวที่ว่าบอร์ดปัจจุบันพยายามแต่งตั้งคนระดับรองผู้อำนวยการและผู้ช่วยนั้น เชื่อว่าทุกอย่างต้องดำเนินการอย่างโปร่งใสตามนโยบายของ พรรณี สถาวโรดม ประธานธนาคารคนปัจจุบันที่ให้นโยบายไว้ เพราะถ้าทำไปแบบหลบๆ ซ่อนๆ งานนี้อาจถูกหาว่าเป็นการกลืนน้ำลายตัวเองเสียมากกว่า 
...เก็บตกเรื่องของกองทุนหมู่บ้านที่จัดงานกันเอิกเกริกเมื่อสัปดาห์ก่อน ที่เห็นแล้วต้องทึ่ง เพราะพรรคเพื่อไทยได้ใจชาวบ้านกว่า 13 ล้านคนไปแบบเต็มๆ ที่สู้ลุยฝ่ากระแสต่อต้านเรื่องการเอางบประมาณไปละลายแม่น้ำ สู้อุตส่าห์ลุยอัดเงินงบประมาณผ่านโครงการนี้ได้เป็นรอบที่ 3 แล้ว คิดง่ายๆ จากฐานกองทุนหมู่บ้าน 7 หมื่นแห่ง ก็เท่ากับรัฐบาลได้ใส่เงินไปยังกองทุนหมู่บ้านรวมแล้วไม่น้อยกว่า 2 แสนล้านบาท สามารถซื้อใจชาวบ้านได้ แบบไม่ต้องลงแรงไปหาเสียงให้เสียเหงื่อ